recursal/SuperWikiNEXT-32B huggingface dataset:
**சீட்டுக் கட்டுதல்** என்பது தமிழரிடையே வழங்கி வரும் ஒரு பணச் சேமிப்பு அல்லது சேகரிப்பு முறையாகும். குழுவாகச் சேர்ந்து பணத்தை மாதாந்தம் பங்களித்து எதாவது ஒரு தேர்வு முறையில் ஒருவருக்கு வழங்கப்படும். பொதுவாக பத்தில் இருந்து இருபது தனிநபர்கள் அல்லது வணிகங்கள் ஒரு சீட்டில் கலந்துகொள்வர். சீட்டை ஒழுங்கு செய்பவர் அல்லது சீட்டை பிடிப்பவர் முதலாவது சீட்டைப் பெறுவது வழக்கம்.

வகைகள்
------

சீட்டுக் கட்டுதலில் **ஏலச் சீட்டு**, **தட்டு சீட்டு** என்ற இரண்டு வகைகள் உண்டு. மேலும் முறைப்படி வங்கியூடாக உறுதிசெய்யப்பட்ட சீட்டு, முறைசாரா சீட்டு என்ற வகைப்பாடும் உண்டு. முறைசாரா சீட்டு பிடிப்பவரிடம் இருக்கும் நம்பிக்கையில் அல்லது நன்மதிப்பில் தங்கி அமைகிறது.

### குலுக்கல் சீட்டு

தட்டு சீட்டு அல்லது குலுக்கல் சீட்டு என்பது கழிவு இல்லாத எளிமையான சீட்டு ஆகும், ஒப்பீட்டளவில் இடர் குறைந்தது. 10 பேர் 12 மாதம் ரூபா 1000 சீட்டில் கலந்து கொள்வார்கள் ஆனால் சீட்டுத் தொகை ரூபா 10000 ஆகும். ஒவ்வொரு மாதமும் யாருக்கு சீட்டுப் பணம் கிடைக்கும் என்று குலுக்கல் முறையில் தேர்வு செய்வர். சீட்டை முதலில் பெறுபவர்கள் அதை முதலீடு செய்து இலாபம் ஈட்ட முடியும்.

### ஏலச் சீட்டு

ஏலச் சீட்டு அல்லது கழிவுச் சீட்டு எனப்படுவது சற்றுச் சிக்கலானது, ஒப்பீட்டளவில் இடர் கூடியது, இலாபமும் கூடியது. யார் சீட்டுத் தொகையைப் பெறுவது என்பதைக் குலுக்கல் முறையில் தேர்ந்து எடுக்காமல் ஏலம்  எனப்படும் முறையில் தேர்ந்தெடுப்பர். ஏலத்தில், ஒவ்வொரு மாதமும் எவர் ஒருவர் குறைந்த அளவில் சீட்டுப் பணத்தைப் பெற்றுக்கொள்ள ஏலம் எடுக்கிறாரோ, அவருக்கு சீட்டுத் தொகை போகும். அந்தக் கழிவுத் தொகை சீட்டில் கலந்து கொள்வோருக்குப் பிரித்துக் கொடுக்கப்படும்.

இரண்டு நோக்கங்ளுக்காக ஒருவர் சீட்டுத் தொகையைக் கழித்து ஏற்றுக் கொள்வார். ஒன்று அவர் அத் தொகையை எடுத்து முதலீடு செய்து கூடிய இலாபம் ஈட்டும் நோக்குடன். மற்றையது அவருக்கு உடனடியாக பணத் தேவை என்றால்.

சமூகப் பயன்பாடு
---------------

தமிழ்ச் சமூகத்தில் சீட்டு ஒரு முக்கிய பணச் சேமிப்பு அல்லது சேகரிப்பு முறையாக உள்ளது. தனிப்பட்ட நபர்கள் மட்டும் இல்லாமல் வணிகங்களும் முதல் திரட்டும் ஒரு முறையாக இது உள்ளது.

சமூகச் சிக்கல்கள்
-----------------

சீட்டில் ஏமாறுதல், அல்லது சீட்டில் இணைந்து விட்டு அதை கட்ட முடியாமல் சிரமப்படுதல் போன்ற சிக்கல்கள் உள்ளன.

கலைச்சொற்கள்
------------

* சீட்டுக் கட்டுதல்
* சீட்டுப் பிடித்தல்
* ஏலச் சீட்டு/கழிவுச் சீட்டு
* குலுக்கல் சீட்டு/கழிவற்ற சீட்டு
* கூறல்

இவற்றையும் பார்க்க
------------------

* தமிழர் பொருளாதாரம்
* Rotating Savings and Credit Association

மேற்கோள்கள்
-----------

1. ↑  முருகேஷ் பாபு (6 நவம்பர் 2016). "பருவத்தே பணம் செய்: சீட்டு லாபமா, நஷ்டமா?". *கட்டுரை*. தி இந்து. 8 நவம்பர் 2016 அன்று பார்க்கப்பட்டது.
2. ↑  "சீட்டுகளும் அதன் லாப நஷ்டங்களும்!". *கட்டுரை*.. 5 சூன் 2013. 8 நவம்பர் 2016 அன்று பார்க்கப்பட்டது. External link in `|publisher=` (உதவி)
**இலங்கையின் நிறைவேற்றுப் பேரவை** (*Executive Council of Ceylon*) என்பது கோல்புறூக்-கேமரன் ஆணைக்குழுவின் பரிந்துரையின் படி, பிரித்தானிய இலங்கையில் (இன்றைய இலங்கை) பிரித்தானிய காலனித்துவ நிருவாகத்தினால் 1833, மார்ச் 13 ஆம் நாள் இலங்கை சட்டவாக்கப் பேரவையுடன் இணைந்து அமைக்கப்பட்ட ஒரு நிறைவேற்றுப் பேரவை ஆகும்.

இப்பேரவை ஆளுனரின் தலைமையின் கீழ் ஆளுனரினால் நியமிக்கப்பட்ட ஐவர் அடங்கிய குழுவாகும். காலனித்துவச் செயலாளர், சட்டமா அதிபர், கணக்காளர் நாயகம், பொருளாளர், மற்றும் இலங்கைக்கான படைத்துறை அதிகாரி ஆகிய ஐந்து அரசுப் பதவிகளில் உள்ளோர் இப்பேரவியில் உறுப்பினர்களாக இருந்தனர். நிறைவேற்றுப் பேரவை மொத்த இலங்கையின் நிறைவேற்று அதிகாரம், மற்றும் ஆளுநருக்கு ஆலோசனை வழங்கல் போன்ற அலுவல்களைக் கவனித்தது. முதலாவது மானிங் சீர்திருத்தத்தை அடுத்து மூன்று அதிகாரபூர்வமற்ற உறுப்பினர்களும் நிறைவேற்றுப் பேரவைக்குத் தேர்ந்தெடுக்கப்பட்டனர்.

1947 ஆம் ஆண்டில் இலங்கை டொமினியனாக கொண்டுவரப்பட்டதை அடுத்து நிறைவேற்றுப் பேரவை ஒழிக்கப்பட்டு அதற்குப் பதிலாக இலங்கையின் அமைச்சரவை அறிமுகப்படுத்தப்பட்டது.

வெளி இணைப்புகள்
---------------

* First taste of representative government
* பரணிடப்பட்டது 2010-12-05 at the வந்தவழி இயந்திரம்
**பிரமாதநாத் சௌத்ரி (Pramathanath Chaudhuri)** (1868 ஆகத்து 7 - 1946 செப்டம்பர் 2)  பிரமாதா சௌத்ரி, அல்லது பீர்பால் எனவும் அழைக்கப்படும் இவர், ஒரு பெங்காலி எழுத்தாளரும் மற்றும் பெங்காலி இலக்கியத்தில் செல்வாக்கு மிக்கவருமாவார். ஆழ்ந்த தேசபக்தி மற்றும் சமசுகிருத ஆர்வலரான பிரமாதா சௌத்ரிக்கு வங்காளப் பூர்வீகத்தின் மீது மிகுந்த நம்பிக்கை இருந்தது. சபுஜ் பத்ராவின் ஆசிரியராகவும் (பசுமை இலைகள்", 1914) இந்த பத்திரிகையைச் சுற்றி கூடியிருந்த குழுவின் வழிகாட்டியாகவும், சௌத்ரி வங்காள இலக்கியத்திற்கு ஒரு நீடித்த பாரம்பரியத்தை உருவாக்கிச் சென்றார்.

ஆரம்ப கால வாழ்க்கை
------------------

பப்னாவில் (இப்போது வங்காளதேசம் ) ஹரிபூர் கிராமத்தின் புகழ்பெற்ற ஜமீந்தார் குடும்பத்தைச் சேர்ந்த துர்காதாசு சௌத்ரி மற்றும் அவரது மனைவியும், இரவீந்திரநாத் தாகூரின் இரண்டாவது சகோதரியான சுகுமாரி தேவி, ஆகியோர் ஹரிபூரில் அவர்களது முதல் ஐந்து ஆண்டுகளையும், அடுத்த பத்து ஆண்டுகளை நதியா மாவட்டத்தின் கிருட்டிணா நகரிலும் கழித்தனர். (இப்போது மேற்கு வங்காளம் ). பிரிட்டிசு அரசாங்கத்தின் உயர் அதிகாரியான இவரது தந்தையின் பணி காரணமாக இவர் பீகார் மற்றும் வங்காள மாகாணத்தின் பல இடங்களுக்கு செல்ல வேண்டியிருந்தது. 

### கிருட்டிணா நகரில் வாழ்க்கை

இவர், கிருட்டிணா நகரில் உள்ள கிருட்டிணாநகர் தேவிநாத் உயர்நிலைப் பள்ளியில் பயின்றார். தனது ஐந்தாம் முதல் பதின்மூன்றாம் வயது வரை, சௌத்ரி கிருட்டிணாநகரில் வசித்து வந்தார். 

இந்த காலகட்டத்தில், சௌத்ரி வங்காளத்தின் பாரம்பரிய இந்து கிராம தொடக்கப் பள்ளிகளில் படித்தார். 1881 ஆம் ஆண்டில், இவர் நுழைவு வகுப்பில் இருந்தபோது, கிருட்டிணாநகரில் மலேரியா ஒரு தொற்றுநோய் வடிவத்தில் வெடித்தது. அந்த தொற்றுநோயால் பாதிக்கப்பட்ட சௌத்ரி எட்டு நாட்கள் மயக்கமடைந்து பின்னர் பீகாரில் உள்ள அவரது தந்தை பணி செய்துவந்த அர்ராவுக்கு அகற்றப்பட்டார். அடுத்த மூன்று மாதங்களுக்கு, இவர் தனது நூல்களை ஒதுக்கி வைத்துவிட்டு, புல்வர் லிட்டன், ஜார்ஜ் எலியட் மற்றும் பால்கிரேவின் கோல்டன் டிரெசெரி போன்ற நூல்களைப் படித்தார். 1882 ஆம் ஆண்டில், சௌத்ரி கொல்கத்தாவுக்குத் திரும்பி, முதல் பிரிவு மதிப்பெண்களுடன் ஹரே பள்ளியில் நுழைவுத் தேர்வில் தேர்ச்சி பெற்றார். 

### இளம் வயது

சௌத்ரி முதல் கலைப் பாடப்பிரிவுக்காக கொல்கத்தாவின் மாநிலப் பல்கலைக் கழகக் கல்லூரியில் சேர்ந்தார். ஆனால் கொல்கத்தாவில் டெங்குக் காய்ச்சல் பரவியதால் இவர் மீண்டும் கிருட்டிணாநகருக்கு மாற வேண்டியிருந்தது. மேலும் கிருட்டிணாநகர் கல்லூரியில் கலை வகுப்பில் சேர்ந்தார். துரதிர்ஷ்டவசமாக காய்ச்சல் காரணமாக இவர் மீண்டும் தனது படிப்பை நிறுத்தி, தொடர்ந்து தினஜ்பூரில் உள்ள தனது தந்தையிடம் சென்றார். பின்னர் இவரது மூத்த சகோதரர் சர் அசுதோசு சௌத்ரி பிரெஞ்சு மொழியைக் கற்க இவரை ஊக்கப்படுத்தினார். மேலும் சௌத்ரி பிரெஞ்சு இலக்கியத்தின் தீவிர மாணவராக ஆனார். மேலும் இரபேலைட்டுக்கு முந்தைய கவிஞர்களிடமும் ஒரு புனித சேவியர் கல்லூரியில் கலைத் தேர்வில் இரண்டாம் பிரிவு மதிப்பெண்களுடன் தேர்ச்சி பெற்றார்.

குறிப்புகள்
-----------

1. ↑
2. ↑

மேலும் படிக்க
-------------

* ***Samsad Bangali Charitabhidhan*** (Biographical Dictionary), ed. by Anjali Bose, Sahitya Samsad, Kolkata. ISBN 81-86806-98-9
* **Makers of Indian Literature: Pramatha Chaudhury**, Arun Kumar Mukhopadhyay, Sahitya Akademi, New Delhi, ISBN 81-260-1426-1

| ஆளுமைக் கட்டுப்பாடு இதை விக்கித்தரவில் தொகுக்கவும் |
| --- |
| பன்னாட்டு | 
* FAST
* ISNI
* VIAF
* WorldCat

 |
| தேசிய | 
* France
* BnF data
* ஜெர்மனி
* United States

 |
| மற்றவை | 
* Europeana
* IdRef

 |
**துராகோக்கள்** என்பது **முசோபகிடாய்** (இலக்கிய ரீதியாக "வாழைப்பழ உண்ணிகள்") பறவை குடும்பத்தில் உள்ள பறவைகள் ஆகும். இக்குடும்பத்தில் **வாழை உண்ணிகள்** மற்றும் **தூரப்போ பறவைகள்** உள்ளன. தெற்கு ஆப்பிரிக்காவில் துராகோக்கள் மற்றும் தூரப்போ பறவைகள் பொதுவாக **லோயரிகள்** என்று அழைக்கப்படுகின்றன. இப்பறவைகளால் அவற்றின் நான்காவது விரலை வெளியே நீட்டவும் உள்ளிழுக்கவும் முடியும். எப்போதும் முன்னோக்கியே உள்ள இரண்டாவது மற்றும் மூன்றாவது விரல்கள் சில உயிரினங்களில் இணைந்து உள்ளன. இக்குடும்ப பறவைகளுக்கு கொண்டைகள் மற்றும் நீண்ட வால்கள் உள்ளன. துராகோக்கள் விசித்திரமான மற்றும் தனித்துவமான நிறமிகளை கொண்டுள்ளதாக அறியப்படுகின்றன. இந்த நிறமிகள் பிரகாசமான பச்சை மற்றும் சிவப்பு நிறங்களை இவற்றின் இறகுகளுக்கு தருகின்றன.

மனிதர்களுடன் தொடர்பு
--------------------

துராகோக்களின் சிவப்பு நிற பறக்கும் சிறகுகள் ஆப்பிரிக்கா முழுவதும் உள்ள அரச குடும்பங்கள் மற்றும் தலைவர்களின் தகுதி சின்னங்களாக பொக்கிஷங்களாக பாதுகாக்கப்படுகின்றன. இவை சுவாசி மற்றும் ஜுலு அரச குடும்பங்களால் மதிக்கப்பட்டதாக பதிவுகள் உள்ளன.

உசாத்துணை
---------

1. ↑  *ITS Magazine*, autumn 2003 (20), www.turacos.org
**பிரமனூர்** (பிரமனூர்/ பிராமனூர்) இந்தியாவின், தமிழ்நாடு மாநிலத்தில், சிவகங்கை மாவட்டம், திருப்புவனம் ஊராட்சி ஒன்றியத்தில் உள்ள ஒரு கிராமம் ஆகும். பண்டைய கைலாச நாதர் கோவில், இந்த கிராமத்தில் அமைந்துள்ளது.

பெயர்காரணம்
-----------

கைலாச மலையிலிருந்து கொண்டு வந்த லிங்கத்தை பிரம்மா இவ்விடத்தில் வைத்து பூசித்தார். சிவபெருமானிடம் பிரம்மா வேண்டிய படி, இத்தலத்திற்கு *பிரமனூர்* என்று அழைக்கப்படுகிறது.

அருகிலுள்ள நகரங்கள்
-------------------

* திருப்புவனம் (5 km)
* மதுரை (23 km)
* சிவகங்கை (24.3 km)
* மானாமதுரை(25.2 km).

திருப்புவனம் ஒன்றியத்தில் உள்ள மற்ற கிராமங்கள்
----------------------------------------------

* திருப்புவனம்
* அச்சங்குளம்
* அல்லிநகரம்
* செல்லப்பனேந்தல்
* இலந்தங்குளம்
* K.பேத்தனேந்தல்

மேற்கோள்கள்
-----------

வெளி இணைப்புகள்
---------------

* "Pincode of Piramanur Post, Thiruppuvanam Via Sivagangai Dist".
* "The Mahatma Gandhi National Rural Employment Guarantee Act: Status of Master Data Availability". Government of India, Ministry of Rural Development, Department of Rural Development. 15 August 2013 அன்று பார்க்கப்பட்டது.
[*தொடர்பிழந்த இணைப்பு*]
யாழ்ப்பாணத்து **வண்ணார்பண்ணை வைத்தீஸ்வரர் ஆலயம்** 18 ஆம் நூற்றாண்டின் இறுதிப்பகுதியில் வைத்திலிங்கம் செட்டியார் என்பவரால் கட்டுவிக்கப்பட்டது. யாழ்ப்பாணத்துத் தமிழரசர் காலத்துக்குப் பின், இந்துக் கோயில்கள் அனைத்தும் போத்துக்கீசரால் இடித்துத் தள்ளப்பட்டபின்னர், சுமார் 160 ஆண்டுகள் கழித்துக் கட்டப்பட்ட முதல் கோயில்களில் இதுவும் ஒன்று. இது வண்ணார்பண்ணைச் சிவன் கோயில் எனவும் பரவலாக அறியப்படுகின்றது. 

இக்கோயில், காங்கேசந்துறை வீதியில், தற்கால யாழ்ப்பாண நகரின் மத்தியிலிருந்து சுமார் ஒரு கிமீ தூரத்துக்குள்ளேயே அமைந்துள்ளது.

தோற்றம்
-------

யாழ்ப்பாணத்தை ஒல்லாந்தர் ஆண்ட காலத்தில், சோழ நாட்டிலிருந்து யாழ்ப்பாணம் வந்தவர் கோபாலச் செட்டியார். இவர் அங்கே வியாபாரம் செய்து வந்தார். இவ்வியாபாரம் மூலம் அக்காலத்தில் யாழ்ப்பாணத்திலிருந்த ஒல்லாந்த தேசாதிபதியின் தொடர்பு இவருக்குக் கிடைத்தது. இவருடைய மகன் வைத்திலிங்கன். இவர் சிறுவனாக இருந்தபோது இவரைக்கண்ட தேசாதிபதியின் மனைவி அவரை வீட்டுக்கு அழைத்துச் சென்றார். அவர்களுக்குப் பிள்ளைகள் இல்லாமையால் தேசாதிபதியின் மனைவி அவரைத் தம் மாளிகையிலேயே வளர்த்து வந்தார். வளர்ந்து பெரியவனான பின்னர், தேசாதிபதியின் பரிந்துரையின்படி மூன்று முறைகள் முத்துக்குளிக்கும் குத்தகையைப் பெற்றுத் திறம்பட நடத்தி நல்ல இலாபம் பெற்றார். 

இவ்வாறு சம்பாதித்த செல்வத்தின் ஒரு பகுதியை, இவருடைய நண்பராயிருந்த கூழங்கைத் தம்பிரான் என்பவரின் ஆலோசனைப்படி, சிவபெருமானுக்குக் கோயிலமைப்பதில் செலவிட எண்ணினார். 1787 ல் இக்கோயில் அமைந்திருக்கும் நிலத்தை வாங்கி கோயில் திருப்பணியைத் தொடங்கினார். 1790 ஆம் ஆண்டில் கோயில் கட்டிடப்பணி நிறைவேற்றப்பட்டு வைத்தீஸ்வரப் பெருமானையும், தையல்நாயகி அம்மனையும் பிரதிட்டை செய்து வைத்தார்.

யாழ்ப்பாணம் வண்ணார்பண்ணை வைத்தீஸ்வரன் கோவிலிலேயே ஸ்ரீலஸ்ரீ ஆறுமுகநாவலர் அவர்கள் தமது முதலாவது பிரசங்கத்தை 31 டிசம்பர் 1847 ஆம் ஆண்டு நிகழ்த்தினார்.

வெளி இணைப்புகள்
---------------

* வண்ணார்பண்ணை வைதீசுவரன் கோயில்
**அவிகா கோர்** (*Avika Gor*) ஒரு தொலைக்காட்சி நடிகை மற்றும் விளம்பர மாடல் ஆவார். இவர் இமாஜின் தொலைக்காட்சியில் ஒளிப்பரப்பான 'ராஜ்குமார் ஆர்யன்' எனும் தொலைக்காட்சித் தொடரின் மூலம் அறிமுகமானார். மேலும், 'மெரி ஆவாஸ் கோ மில் கயி ரோஷினி', 'சல்தி கா நாம் கடி', 'கராம் அப்னா அப்னா' போன்ற தொடர்களில் சிறு வேடங்களில் நடித்தார். பின்பு, 'தேஸ்', 'பாடசாலா', 'மார்னிங் வாக்' போன்ற இந்திப் படங்களிலும் நடித்தார். 2013 ஆம் ஆண்டில் 'உய்யாலா ஜம்பாலா' என்ற தெலுங்கு படத்தில் இவர் நடித்தார்.

### ஆனந்தி

தற்போது கலர்ஸ் தொலைக்காட்சியில் 1500 பாகங்களை தாண்டி ஓடிக்கொண்டிருக்கும் 'பாலிக வது' என்னும் தொடரின் ஆரம்பத்தில், அதன் கதாநாயகியாக நடித்தார். குழந்தை திருமணத்தைப் பதிவு செய்யும் இத்தொடரில் 'ஆனந்தி' என்னும் கதாபாத்திரமாக இவர் நடித்திருந்தார். இத்தொடரில் இவரது நடிப்பிற்காக இவருக்கு பல விருதுகள் கிடைத்தது.

### ரோலி/ரோகிணி

கலர்ஸ் தொலைக்காட்சியின் பிரபலமான தொடர் *சாசுரல் சிமர் கா*வில் இவர் ரோலி என்னும் கதாபாத்திரத்தில் நடித்துக் கொண்டிருக்கிறார். குடும்ப வாழ்க்கை முறையையும் அதன் முக்கியத்துவத்தையம் கூறும் தொடர் இது.

இத்தொடர், தமிழில் *மூன்று முடிச்சு* என்றும், தெலுங்கில் *மூடூ முல்லு* என்றும் மொழிமாற்றம் செய்யப்பட்டு ஒளிப்பரப்பப்படுகிறது. இதில் இவரது பெயர் *ரோகிணி* என மாற்றப்பட்டுள்ளது. தமிழ் பதிப்பு பாலிமர் தொலைக்காட்சியிலும், தெலுங்குப் பதிப்பு "மா கோல்ட் தொலைக்காட்சி" இலும் ஒளிப்பரப்பப்படுகிறது.

### உய்யாலா ஜம்பாலா

2013ம் ஆண்டு இவர் நடிப்பில் வெளியான 'உய்யாலா ஜம்பாலா' திரைப்படம் பெரும் வெற்றி பெற்றது. "சின்னரி பெல்லி கூத்துரு" மூலம் இவர் ஆந்திர ரசிகர்களுக்கு முன்பே அறிமுகமாயிருந்தார். அதனால், இவரை *ஆனந்தி* என்றே அறிமுகப்படுத்தினர்.

### நடித்த திரைப்படங்கள்

* 2009 - மார்னிங் வாக் - கார்கி - இந்தி
* 2010 - பாடசாலா - அவிகா - இந்தி
* 2012 - தேஸ் - பியா - இந்தி
* 2013 - உய்யாலா ஜம்பாலா - உமா தேவி - தெலுங்கு

### தொலைக்காட்சித் தொடர்கள்

| வருடம் | தொடர் | கதாபாத்திரம் | மொழி |
| --- | --- | --- | --- |
| 2008-2010 | பாலிக வது | *ஆனந்தி ஜகதீஷ் சிங்* | இந்தி |
| 2010 | "கிச்சன் சாம்பியன்" | *விளையாட்டுப் போட்டி* | இந்தி |
| 2011-தற்பொழுது வரை | "சாசுரல் சிமர் கா" | *ரோலி சித்தாந்த் பரத்வாஜ்* | இந்தி |
| 2011-2013 | "சின்னரி பெல்லி கூத்துரு" | *ஆனந்தி* | தெலுங்கு |
| 2012 | "ஜலக் திக்லா ஜா(பருவம்-5)" | *விளையாட்டுப் போட்டி* | இந்தி |
| 2012-தற்பொழுது வரை | "மூன்று முடிச்சு" | *ரோகிணி சித்தார்த் பரத்வாஜ்* | தமிழ் |
|

### குறிப்புகள்

* பரணிடப்பட்டது 2014-02-19 at the வந்தவழி இயந்திரம்
* பரணிடப்பட்டது 2013-11-01 at the வந்தவழி இயந்திரம்
**சுண்டைக்காய் வற்றல் குழம்பு** தென்னிந்திய உணவு வகைகளில் ஒன்று.

தேவையான பொருட்கள்
-----------------

* சுண்டைக்காய் வற்றல் (Solanum torvum (Turkey Berry) - 1 கைப்பிடி
* புளி எலுமிச்சை அளவு
* மஞ்சள் தூள் 1/2 தேக்கரண்டி
* மிளகாய் தூள் 1 தேக்கரண்டி
* வெல்லம் 25 கிராம்
* அரிசி மாவு 1-2 தேக்கரண்டி
* எள் எண்ணெய் 1/2 கோப்பை

தாளிக்க
* கடுகு 2தேக்கரன்டி
* கறிவேப்பிலை 1 கோப்பை
* பெருங்காயம் 2 தேக்கரண்டி
* கடலைப் பருப்பு 3தேக்கரண்டி
* உளுத்தம் பருப்பு 3தேக்கரண்டி
* வற்றல்மிளகாய் 5 எண்ணம்
* மிளகு 1 தேக்கரண்டி
* வெந்தயம் 1 தேக்கரண்டி
* எள் எண்ணெய் 2 தேக்கரண்டி

வறுத்து அரைக்க
* கொத்தமல்லி விதை 2 தேக்கரண்டி
* கடலைப் பருப்பு 1 தேக்கரண்டி
* கறிவேப்பிலை 1 கொத்து
* வெந்தயம் 1 தேக்கரண்டி
* வற்றல்மிளகாய் 6 எண்ணம்
* பெருங்காயம் 1/2 தேக்கரண்டி
* எள் எண்ணெய் 1 தேக்கரண்டி

செய்முறை
--------

வாணலியில் எண்ணெய்விட்டு தனித்தனியாக வறுக்க வேண்டியதை கருகவிடாமல் வறுத்து நீர் விட்டு அரைக்கவும்.
புளியை 1-2 கோப்பை நீரில் ஊற வைக்கவும்.
அரிசி மாவு 1/2 கோப்பை நீரில் கரைக்கவும். 

வாணலியில் 4 தேக்கரண்டி எண்ணெய்விட்டு வற்றல் நிறம் மாறும் வரை வறுக்கவும். அதே வாணலியில் வற்றலோடு புளிக் கரைசல் ஊற்றி உப்பு,மஞ்சள் தூள், வெல்லம், மிளகாய் தூள்,அரிசி மாவு கரைசல் சேர்த்து 15 நிமிடம் கொதிக்கவிடவும். புளி வாசனை போனதும் வறுத்து அரைத்த மசாலாவை இட்டு கொதிக்கவிடவும். கொதியல் அடர்த்தியாகும் வரை கொதிக்கவிடவும். 

மற்றொரு வாணலியில் மீதமுள்ள எண்ணெயைவிட்டு தாளிக்க வேன்டியதை ஒன்றன் பின் ஒன்றாக இட்டு பொரிந்ததும் குழம்பில் ஊற்றவும். எண்ணெய் பிரிந்து மேலே வரும்வரை கொதிக்கவிட்டு இரக்கவும்.
சொகோட்டோவின் பத்தொன்பதாவது சுல்தான் **இப்றாகீம் முகம்மது மசிடோ டான் அபூபக்கர்** (1928 - ஒக்டோபர் 29, 2006) (1996 ஏப்ரல் 20 முதல் 2006 இல் அவர் இறக்கும் வரை), வடக்கு நைஜீரியாவின் சொகோட்டோவின் பெயரளவு ஆட்சியாளராகவும் இஸ்லாமிய விவகாரங்களுக்கான நைஜீரிய தேசிய மீஉயர் பேரவையின் தலைவராகவும் விளங்கினார். சொகோட்டோ சுல்தான் என்ற வகையில் அவரே எழுபது மில்லியன் எண்ணிக்கையினரான நைஜீரியா வாழ் முஸ்லிம்கள் அனைவருக்கும் ஆன்மிகத் தலைவராக விளங்கினார்..
2000 மார்ச் 7 ஆம் திகதி வடக்கு நைஜீரியாவின் தேவைகள் பற்றிக் காண்பதற்குப் பொறுப்பாக *அரெவா ஆலோசனை அரங்கம்* என்ற பெயரில் அமைப்பொன்றை கடுனா நகரில் நிறுவுவதற்கு அவர் பொறுப்பாயிருந்தார்.

2006 ஒக்டோபர் 29 அன்று அபுஜா நகரிலிருந்து சொகோட்டோ நகருக்குப் பயணித்த விமானம் விபத்துக்குள்ளானதில்  அவரும், நைஜீரிய செனட் உறுப்பினரான அவரது மகன் பதாமசி மசிடோ, அவரது ஒரே பேரன் மற்றும் சொகோட்டோ மாநிலத்தின் அதிகாரிகள் ஆகியோர் உட்பட 104 பேர் பலியாகினர்.

முகம்மது மசிடோ சொகோட்டோ சுல்தானகத்தை ஐம்பது ஆண்டுகளுக்கும் மேலாக ஆட்சி செய்த அதன் பதினேழாவது சுல்தான் சித்தீக் அபூபக்கர் டான் உதுமான் என்பவரின் மூத்த மகனாவார். மசிடோ தன்னுடைய தந்தை இறந்தவுடனே சொகோட்டோவின் சுல்தானாகப் பதவியேற்கவில்லை. மாறாக, சொகோட்டோவின் பதினெட்டாவது சுல்தானாகப் பதவி வகித்த இப்றாகீம் தாசூகி நைஜீரிய இராணுவ ஆட்சியாளர் சானி அபாச்சாவினால் கைது செய்யப்பட்டு நாடுகடத்தப்பட்ட பின்னரே சுல்தான் பதவியை ஏற்றுக்கொண்டார்.

மேற்கோள்கள்
-----------

1. ↑  Estelle Shirbon, ராய்ட்டர்ஸ் (2006-10-30). "*நைஜீரிய விமான விபத்தில் 99 பேர் பலி*". 2007-01-17 அன்று பார்க்கப்பட்டது.
[*தொடர்பிழந்த இணைப்பு*]
2. ↑  "அரெவா ஆலோசனை அரங்கத்தின் வரலாறு". *NigerianBestForum*. June 22, 2008. 2011-10-08 அன்று மூலம் பரணிடப்பட்டது. 2010-04-02 அன்று பார்க்கப்பட்டது.
3. ↑  *த நியூயார்க் டைம்ஸ்* (October 29, 2006). "*நைஜீரிய ஜெட் விபத்தில் 104 பேர் பலி*". 2007-01-17 அன்று பார்க்கப்பட்டது. (registration required)
4. ↑  John N. Paden, Dawodu.com. "சொகோட்டோ கலீபகமும் அதன் மரபுகளும் (1804-2004)". 2007-01-17 அன்று பார்க்கப்பட்டது.
5. ↑  அபூபக்கர் உமர், நைஜர் கழிமுகப் பேரவை. "*ஆட்சியின் ஐந்தாம் ஆண்டில் மசிடோ*". Archived from the original on 2004-10-20. 2007-01-17 அன்று பார்க்கப்பட்டது.CS1 maint: unfit url (link)(dead as of June 10, 2007, at இணைய ஆவணகம்)

வெளித் தொடுப்புகள்
------------------

* *இறப்பு: சொகோட்டோ சுல்தான்*, மார்ட்டின் பிளாவுட், பிபிசி செய்திகள், 29 ஒக்டோபர் 2006
* *மசிடோவின் பண்புகளைப் புகழும் கத்தோலிக்கர்* பரணிடப்பட்டது 2006-11-03 at the வந்தவழி இயந்திரம், *The Guardian, Nigerial*, நவம்பர் 3, 2006
* *மறைந்த சுல்தான் மற்றும் விபத்தில் பலியானோருக்கு மொரோக்கோ சுல்தான் அனுதாபம்* பரணிடப்பட்டது 2006-11-14 at the வந்தவழி இயந்திரம், *The Guardian, Nigerial*, நவம்பர் 3, 2006

|  |  |  |
| --- | --- | --- |
| முன்னர்**இப்றாகீம் தாசூகி** | **சொகோட்டோ சுல்தான்**1996–2006 | பின்னர்**சஃது அபூபக்கர்** |
**மடவலைக் கல்வெட்டு** என்பது, இலங்கையின் தென்பகுதியில் உள்ள மடவலை என்னும் இடத்தில் கண்டெடுக்கப்பட்ட ஒரு சிங்களக் கல்வெட்டு. இது கம்பளையில் இருந்து அரசாண்ட மூன்றாம் விக்கிரமபாகுவுக்கும், மார்த்தாண்டம் பெருமாள் என்பவனுக்கும் இடையிலான ஒரு உடன்படிக்கையைக் குறிக்கிறது. இந்த உடன்படிக்கை, விக்கிரமபாகுவின் ஆட்சிக்குட்பட்ட சில இடங்களின் சுங்கநிலைகளில் மார்த்தண்டம் பெருமாள் ஆட்களை நியமிப்பது பற்றியது. இது யாழ்ப்பாண அரசுக்கும், கம்பளை அரசுக்கும் இடையிலான ஒப்பந்தம் எனக் கருதப்படுகிறது.

உள்ளடக்கம்
----------

இந்தக் கல்வெட்டு கம்பளை இராச்சியத்தில் உள்ள சிங்குருவானை, பலவிட்டை, மாத்தளை, தும்பறை, சாகமை துன்ரட்டை ஆகிய பகுதிகளின் சுங்க நிலைகளை மார்த்தாண்டம் பெருமாள் குறிப்பிட்ட சில பிராமணர்களின் பொறுப்பில் விடுவது குறித்து மார்த்தாண்டம் பெருமாளும், மூன்றாம் விக்கிரமபாகுவும் இணங்கிக்கொண்டது பற்றிக் கூறுகிறது. குறித்த பிராமணர்களின் பெயர்கள் கல்வெட்டில் உள்ளனவாயினும் அவை வாசிக்கக்கூடிய அளவுக்குத் தெளிவாக இல்லை.

பின்னணி
-------

14 ஆம் நூற்றாண்டின் முற்பகுதியில் இலங்கைத் தீவில் இருந்த இராச்சியங்களில் யாழ்ப்பாண இராச்சியம் பலம் வாய்ந்ததாக இருந்தது. கம்பளை இராச்சியம் யாழ்ப்பாண அரசுக்குத் திறை செலுத்திவந்தது. இராசாவலிய, நிக்காய சங்கிரகய போன்ற சிங்கள நூல்கள், யாழ்ப்பாண அரசின் வரி சேகரிப்பாளர்கள் கம்பளை இராச்சியத்தில் இருந்ததாகக் கூறுகின்றன. இவர்களூடாக யாழ்ப்பாண அரசன் கம்பளை இராச்சியத்தில் வரி பெற்று வந்தான். மடவலைக் கல்வெட்டுக் குறிப்பிடும் உடன்படிக்கை மேற்சொன்ன வரி சேகரிப்புத் தொடர்பான நியமனமே எனலாம். கம்பளை இராச்சியத்தின் அரசனுடன் செய்துகொள்ளப்பட்ட உடன்படிக்கை ஆதலால், உடன்படிக்கையின் மறு தரப்பான மார்த்தாண்டம் பெருமாள் ஒரு அரசனாகவோ அல்லது ஒரு அரசின் பிரதிநிதியாகவோ இருப்பதே பொருத்தம். இக்கல்வெட்டுக் குறித்து ஆய்வு செய்த பரணவிதான, மார்த்தாண்டம் பெருமாள் யாழ்ப்பாண இராச்சியத்தின் அரசர்களுள் ஒருவனாக வைபவமாலை கூறும் மார்த்தாண்ட சிங்கையாரியனாக இருக்கலாம் என்கிறார். மார்த்தாண்டம் பெருமாள் ஒரு அரசன் எனக் கொள்ளத்தக்க வகையில் எவ்வித குறிப்பும் கல்வெட்டில் இல்லாததால், உடன்படிக்கைக் காலத்தில் மார்த்தாண்டன் இன்னும் அரசனாகாத இளவரசனாகவே இருந்திருக்கக்கூடும் என்றும், யாழ்ப்பாண அரசன் வரோதய சிங்கையாரியன் சார்பில் இந்த உடன்படிக்கையை மார்த்தாண்டன் செய்திருக்கலாம் என்றும் பத்மநாதன் கருதுகிறார். இக்காலப் பகுதியில் இடம்பெற்ற யாழ்ப்பாண இராச்சியத்தின் கம்பளைப் படையெடுப்புக்குப் பின்னர் இது இடம்பெற்றிருக்கலாம் என்பதும் அவரது கருத்து.

கம்பளைக்கு எதிராக 1359ல் யாழ்ப்பாணத்து அரசன் மேற்கொண்ட படையெடுப்பு முற்றாகத் தோல்வியுற்றதாகச் சிங்கள நூல்கள் குறிப்பிட்டாலும், மடவலைக் கல்வெட்டும், கோட்டகமைக் கல்வெட்டும் மேற்படி படையெடுப்பு கம்பளை அரசனான மூன்றாம் விக்கிரமபாகுவைப் பணிய வைத்தது என்பதையும், அதன் விளைவாக யாழ்ப்பாண இராச்சியம் இலங்கையில் அதன் முதன்மையான இடத்தைத் தக்கவைத்துக்கொண்டது என்பதையும் காட்டுகின்றன.

காலம்
-----

இக்கல்வெட்டு கி.பி. 1359 ஐ அண்டிய காலப்பகுதியைச் சேர்ந்தது.

மேற்கோள்கள்
-----------

1. ↑  குணசிங்கம், முருகர். இலங்கையில் தமிழர் ஒரு முழுமையான வரலாறு, எம். வி. வெளியீடு தென்னாசியவியல் மையம் - சிட்னி, 2008. பக். 134.
2. ↑  Pathmanathan, S. Kingdom of Jaffna, Part 1, Arul M. Rajendran, 1976. p. 244 (பரணவிதானவின் கட்டுரையில் இருந்து மேற்கோள்)
3. ↑  Pathmanathan, S. 1976. p. 244, 245
**அவாய் ஆழம்** என்று அழைக்கப்படும் **அவாய் தொட்டி** (Hawaiian Trough) அவாய் தீவுகளைச் சுற்றியுள்ள கடற்பரப்பில் உள்ள அகழியாகும். எரிமலைத் தீவுச் சங்கிலியிலிருந்து வரும் எடையானது நெகிழி கற்கோளத்தைத் தாழ்த்துகிறது, இது ஏற்கனவே உள்ள வெப்பப் புள்ளியால் பலவீனமடைந்து, வீழ்ச்சியை ஏற்படுத்துகிறது. ஒரு வருடத்திற்கு 0.1 அங்குலங்கள் (2.5 மில்லிமீட்டர்கள்) வீதத்துடன், ஈர்ப்பிடத்திற்கு நேரடியாக மேலே உள்ள இடமானது, மிக அதிகமான வீழ்ச்சி விகிதத்தைக் கொண்டுள்ளது.  அவாய் பள்ளத்தாக்கு சுமார் 18,045 அடிகள் (5,500 மீட்டர்கள்) ஆழம் மற்றும் சுமார் 8.7 மைல்கள் (14.0 km) ஆரம் கொண்டது.

பவளப் பாறைகள்
-------------

அவாய் பள்ளத்தாக்கில் உள்ள பவளப்பாறைகள் கடல் மட்டத்திலிருந்து 100 முதல் 500 அடிக்கு கீழே காணப்படும் *மீசோபோடிக்* பவள சுற்றுச்சூழல் அமைப்புகளாக விவரிக்கப்படுகின்றன. மீசோபோடிக் பாறைகளில் ஆவணப்படுத்தப்பட்ட 43 சதவீத மீன் இனங்கள் அவாய் தீவுகளுக்குத் தனித்துவமானவை.  *மவுயின் அவு அவு* அலைவரிசையில் 3 சதுர மைல்களுக்கும் அதிகமான பரப்பளவைக் கொண்ட மிகப்பெரிய இடையூறு இல்லாத மீசோபோடிக் பவள சுற்றுச்சூழல் அமைப்பு இங்கு கண்டுபிடிக்கப்பட்டது.  இந்த திட்டுகள் ஆழமான நீர் சூழலுக்கு ஏற்ற *லெப்டோசெரிஸ்* இனத்தைச் சேர்ந்த பல பாறை கட்டிட பவளப்பாறைகளைக் கொண்டிருந்தன.  இந்த பவள சூழல்கள் அதிகம் புரிந்து கொள்ளப்படவில்லை, ஏனெனில் கடலின் அதிக ஆழத்தில் இருப்பதினால் ஆய்வு செய்வது கடினமாக உள்ளது.

சான்றுகள்
---------

1. ↑  "Hawaiian Volcanism | Volcano World | Oregon State University". *volcano.oregonstate.edu* (ஆங்கிலம்). 2017-05-12 அன்று பார்க்கப்பட்டது.
2. ↑  Rees, B. A. Detrick, R. S. & Coakley, B. J. (1993). Seismic stratigraphy of the Hawaiian flexural moat. *Geologic Society of America Bulletin*, *105*, 189–205.
3. 1 2  "Hawaiian deep coral reefs home to unique species and extensive coral cover | National Oceanic and Atmospheric Administration". *www.noaa.gov* (ஆங்கிலம்). 2017-05-12 அன்று பார்க்கப்பட்டது.
4. ↑  "Extensive deep coral reefs in Hawaii harbor unique species and high coral cover" (in en-US). .
**முனைவர் பரிதா அகமது சித்திகி** (Farida Ahmed Siddiqui) (பிறப்பு: 1937கள், மீரட் - இறப்பு: 2013 ஆகத்து, கராச்சி ) பாக்கித்தானைச் சேர்ந்த மத அறிஞரான இவர் பாக்கித்தான் தேசிய சட்டமன்ற உறுப்பினராகவும் இருந்தார்.

பின்னணி
-------

இவர் இந்தியாவின் மீரட்டில் பிறந்தார். 1958 இல் கராச்சி பல்கலைக்கழகத்தில் முதுகலை பட்டம் பெற்றார். இவர் பாக்கித்தானின் இஸ்லாமிய அறிஞரும், தீவிர பழமைவாத அரசியல்வாதியுமான மௌலானா ஷா அகமது நூரானியின் தங்கையாவார்.

தொழில்
------

இவர் பெண்கள் இசுலாமித் திட்டத்தின் நிறுவனர் தலைவராகவும், அஞ்சுமான்-இ-தபலே-இ-இசுலாம் மற்றும் இசுலாமிய நலன் திட்ட உறுப்பினராகவும் இருந்தார். இவர், பல மத புத்தகங்களை எழுதியுள்ளார்.  பாக்கித்தானின் தேசிய சட்டமன்றத்தின் முன்னாள் உறுப்பினராக இருந்தார். மேலும் தான் இறப்பதற்கு முன் இசுலாமிய கருத்தியல் அமைப்பின் பணியாற்றிய ஒரே பெண்மணியாக இருந்தார்.

இறப்பு
------

நீண்ட உடல்நலக்குறைவால் பாதிக்கப்பட்ட இவர் ஆகத்து 2013 இல்  இவருக்கு இரண்டு மகன்ளும் ஒரு மகளும் இருக்கின்றனர்.

மேற்கோள்கள்
-----------

1. 1 2 3 4  Newspaper, From the (2013-08-08). "Noorani's sister dies". *DAWN.COM* (ஆங்கிலம்). 2020-12-07 அன்று பார்க்கப்பட்டது.
2. ↑  "Sister of Maulana Noorani dies – Business Recorder" (ஆங்கிலம்). 2020-12-07 அன்று பார்க்கப்பட்டது.
3. ↑  "The Council in question | Special Report | thenews.com.pk". *www.thenews.com.pk* (ஆங்கிலம்). 2020-12-07 அன்று பார்க்கப்பட்டது.
**பீட்டர் மோயின்** (*Petter Moen*, 14 பெப்ரவரி 1901 - 8 செப்டம்பர் 1944) ஒரு நோர்வே எதிர்ப்பாளராக இருந்தார். இவர் எழுதிய நாட்குறிப்புகளுக்காக இவர் பெரிதும் அறியப்படுகிறார்.

நாட்சி செருமனி நோர்வே நாட்டை தமது கட்டுப்பாட்டில் வைத்திருந்தபோது இவர் *லண்டன் டைட்* என்னும் பெயரில் ஒரு இரகசியப் பத்திரிகையை வெளியிட்டு வந்தார். இவர் 1944 பெப்ரவரியில் செருமனிய அதிகாரிகள் பல இரகசியப் பத்திரிகைகளைக் கண்டெடுத்தபோது, இவர் கைது செய்யப்பட்டார். மோல்லர்காட்டாவில் சிறைவாசம் அனுபவித்த இவர், *வெசுட்பாலென்* என்ற கப்பலில் செருமனிக்கு அனுப்பப்பட்ட போது 1944 செப்டம்பரில் உயிரிழந்தார். சிறைச்சாலைக் கழிப்பறையில் இவர் ஒரு முள் கொண்டு எழுதிய நாட்குறிப்புக்காக இவர் பெரிதும் அறியப்பட்டார். இரண்டாம் உலகப் போர் முடிந்த பின்னர் இவரது நாட்குறிப்பு கண்டுபிடிக்கப்பட்டு, 1949 ஆம் ஆண்டில் வெளியிடப்பட்டது. இது பல மொழிகளில் மொழிபெயர்க்கப்பட்டது.

மேற்கோள்கள்
-----------

1. ↑  Skodvin, Magne "Petter Moen". *leksikon*.  Oslo: Kunnskapsforlaget. அணுகப்பட்டது 26-10-2009.
2. ↑  Voksø, Per, தொகுப்பாசிரியர் (1984). "Det store pressekrakket" (in Norwegian). *Krigens Dagbok*. Oslo: Det Beste. பக். 400. பன்னாட்டுத் தரப்புத்தக எண்:82-7010-166-4.
3. 1 2  Moland, Arnfinn (1995). "Moen, Petter". *Norsk krigsleksikon 1940-45*.  Oslo: Cappelen. ISBN 82-02-14138-9. அணுகப்பட்டது 26-10-2009.  பரணிடப்பட்டது 2014-05-28 at the வந்தவழி இயந்திரம்
4. ↑  Kraglund, Ivar "Petter Moen". *Norsk biografisk leksikon*.  Ed. Knut Helle. Oslo: Kunnskapsforlaget. அணுகப்பட்டது 26-10-2009.
5. ↑   (in Norwegian) *Petter Moens dagbok*. Oslo: Cappelen. 1949.

| ஆளுமைக் கட்டுப்பாடு இதை விக்கித்தரவில் தொகுக்கவும் |
| --- |
| பன்னாட்டு | 
* FAST
* ISNI
* VIAF
* WorldCat

 |
| தேசிய | 
* Spain
* ஜெர்மனி
* Israel
* United States
* நெதர்லாந்து
* போலந்து

 |
| மக்கள் | 
* Deutsche Biographie

 |
| மற்றவை | 
* IdRef

 |
**பீட்டர் மில்னர்** (*Peter Milner*) கனடாவைச் சேர்ந்த நரம்பியல் விஞ்ஞானியாவார். 1919 ஆம் ஆண்டு சூன் மாதம் 13 ஆம் தேதியன்று இவர் பிறந்தார். கனடிய நரம்புசார் உளவியலாளர் பிரெண்டா மில்னர் இவருடைய மனைவியாவார். இங்கிலந்தின் இயோர்க்சயர் மாகாணத்தில் பீட்டர் பிறந்தார். 1944 ஆம் ஆண்டு மில்னர் கனடாவுக்குச் செல்வதற்கு முன்பு வரை பிரித்தானிய விமானப் பாதுகாப்பு ஆராய்ச்சி மற்றும் மேம்பாட்டு நிறுவனத்தில் பணியாற்றி கொண்டிருந்தார்.

பீட்டர் ஒரு மின் பொறியியலாளராக இருந்தார், ஆனால் பிரெண்டா மெக்கில் பல்கலைக்கழகத்தில் நரம்பியல் அறிவியல் படித்துக் கொண்டிருந்த போது இவருக்கும் நரம்பியல் அறிவியலில் ஆர்வம் வந்தது. பிரெண்டாவுக்கு கற்பித்த அதே மேற்பார்வையாளரின் கீழ் பீட்டரும் கல்வி கற்று நரம்பியல் அறிவியல் பட்டதாரியானார்.

பின்னர் மெக்கில் பல்கலைக்கழகத்தில் பாடம் கற்பிக்கவும் தொடங்கினார். இயேம்சு ஓல்ட்சுடன் இணைந்து, 1954 ஆம் ஆண்டு மூளையில் மின் தூண்டல் அல்லது இன்ப மையம் நடத்தை நடவடிக்கைகளுடன் தொடர்பு கொண்டு செயல்படுவதைக் கண்டுபிடித்த பெருமைக்குரியவரானார். இக்கண்டுபிடிப்பு நரம்பியல் சமூகத்தில் மிகுந்த ஆர்வத்தை உருவாக்கியது. கற்றல் மற்றும் நினைவகத்தின் நரம்பியல் பற்றிய குறிப்பிடத்தக்க ஆராய்ச்சிகளுக்கு இது அடிப்படையாக அமைந்தது. போதைப் பழக்கத்தின் நரம்பியல் அடிப்படையை நன்கு புரிந்துகொள்ள வழிவகுத்தது.

2005 ஆம் ஆண்டு கனடிய உளவியல் சங்கம் உளவியலுக்கான புகழ்பெற்ற வாழ்நாள் பங்களிப்புகளுக்காக பீட்டர் மில்னருக்கு தங்கப் பதக்கத்தை வழங்கி சிறப்பித்தது. 

மில்னர் 2018 ஆம் ஆண்டு சூன் மாதம் 2 ஆம் தேதியன்று காலமானார்.

மேற்கோள்கள்
-----------

1. 1 2  Salim Valji (11 June 2018). "Life Stories: Neuroscience pioneer Peter Milner taught at McGill". *Montreal Gazette*. .
2. ↑  Kringelbach, ML; Berridge, KC (June 2010). "The functional neuroanatomy of pleasure and happiness.". *Discovery Medicine* **9** (49): 579–87. பப்மெட்:20587348.
3. ↑  Edmund S. Higgins, Mark S. George (2009). *Brain stimulation therapies for clinicians* (1st ). American Psychiatric Pub.. பக். 8. பன்னாட்டுத் தரப்புத்தக எண்:9781585628902.
**திருப்பதி பேருந்து நிலையம்** (Tirupati bus station complex) என்பது இந்தியாவின் ஆந்திரப் பிரதேச மாநிலத்தின் திருப்பதி நகரில் அமைந்துள்ள ஒரு பேருந்து நிலையம் ஆகும். இது ஆந்திரப் பிரதேச மாநில சாலை போக்குவரத்துக் கழகத்திற்குச் சொந்தமானது. இது மாநிலத்தின் அனைத்து பகுதிகளுக்கும் மற்றும் தமிழ்நாடு, கர்நாடகா, தெலங்காணா ஆகிய மாநிலங்களில் உள்ள அருகிலுள்ள நகரங்களுக்கும் பேருந்துகள் இயக்கப்படுகின்றன.

கட்டமைப்பு
----------

திருப்பதி மத்திய பேருந்து நிலைய வளாகத்தில் 12 ஏக்கரில் மொத்தம் 69 நடைமேடைகளுடன் மூன்று சிறிய பேருந்து நிலையங்கள் உள்ளன. *ஸ்ரீஹரி பேருந்து நிலையம்*, முன்பு மத்திய பேருந்து நிலையம் என்று அழைக்கப்பட்டது. இங்கிருந்து கிழக்குப் பகுதிகள் சேவையினைப் பெறுகின்றன. ஸ்ரீனிவாசா பேருந்து நிலையம் மேற்கு நோக்கிச் செல்லும் பேருந்துகளுக்கான இடங்களுக்கானது. *ஏழுகொண்டலா பேருந்து நிலையம்* என்று பெயர் மாற்றம் செய்யப்பட்ட *சப்தகிரி இணைப்பு பேருந்து நிலையம்* திருமலைக்கான சேவைகளுக்காகப் பயன்படுத்தப்படுகிறது.

திருப்பதி பேருந்து நிலையத்தில் 1500 பேருந்துகள் தினசரி 3900 பயணங்களை மேற்கொள்கின்றன. இப்பேருந்து நிலையம் சாதாரண நாட்களில் நாள் ஒன்றிற்குச் சராசரியாக 1.3 லட்சம் பயணிகளைக் கையாள்கின்றது. இது மிகவும் பரபரப்பான பேருந்து நிலையங்களில் ஒன்றாகும்.

மேற்கோள்கள்
-----------

1. ↑  "Tirupati bus station gets facelift". Tirupati.
2. 1 2  "Tirupati bus station gets new name". *The Hindu* (Tirupati). 29 October 2006.. பார்த்த நாள்: 16 March 2016.
3. 1 2 3  "New bus station likely to come up on outskirts of Tirupati". *The Hindu* (Tirupati). 26 December 2017.. பார்த்த நாள்: 19 September 2018.
**பரியாயம் அணி** என்பது தான் கருதியதைக் கூறாது, அப்பொருள் தோன்றுமாறு வேறு ஒன்றைக் கூறுவது ஆகும்.

பரியாய அணியின் இலக்கணம்
-----------------------

12ஆம் நூற்றாண்டில் எழுதப்பட்டதாகக் கருதப்படும் தண்டியலங்காரம் பரியாய அணியைக் கீழ்வருமாறு விளக்குகிறது:

*கருதியது கிளவாது அப்பொருள் தோன்றப்*  

*பிறிதுஒன்று உரைப்பது பரியா யம்மே*  

  --**(தண்டியலங்காரம், 72)**

(பரியாயம் - ஒன்றுக்குப் பதிலாக, சாமர்த்தியமாக வேறொன்றைச் சொல்லல்)

**(எ.கா.)**

*மின் நிகராம் மாதே! விரைச்சாந்து உடன்புணர்ந்து நின்*  

*நிகராம் மாதவிக்கண் நின்று அருள் நீ; - தன் நிகராம்*  

*செந்தீ வரமலரும் செங்காந்தள் போதுடனே*  

*இந்தீ வரம்கொணர்வல் யான்*

(மின் = மின்னல்; விரை = நறுமணம்; சாந்து = சந்தனமரம்; மாதவி குருக்கத்திக் கொடி; போது = மலர்; இந்தீவரம் = குவளை மலர்.)

**பாடல்பொருள்:**  

'மின்னலை ஒத்த மாதே! நறுமணம் கமழும் சந்தன மரத்தில் படர்ந்து, உனக்கு நிகராகி நிற்கின்ற இக் குருக்கத்திக் கொடியின் கீழே நீ நிற்பாயாக. தனக்கு நிகரான சிவந்த தீயின் ஒளி தெரியும்படி மலர்ந்த சிவந்த காந்தள் மலருடனே, குவளை மலரையும் யான் சென்று பறித்து வருகிறேன்' என்று தோழி தலைவியிடம் கூறுகிறாள்.

**அணிப் பொருத்தம்:**  

தலைவன் தலைவியைச் சந்திப்பதற்காகக் குறிப்பிட்ட பகற்குறி இடத்தில் தலைவியைக் கொண்டுவந்து நிறுத்துகின்றாள் தோழி. அப்போது தான் அங்கே நிற்பது அவர்கள் இன்பத்துக்குத் தடையாகும் என்று அவ்விடத்தை விட்டு நீங்கிச் செல்லக் கருதுகிறாள். அதனை நேரடியாகக் கூறாமல், 'காந்தள் மலரையும் குவளை மலரையும் பறித்து வரும் வரை நீ இங்கே குருக்கத்திக் கொடியின் கீழே இருப்பாயாக' என்று சாமர்த்தியமாக வேறு ஒன்றைக் கூறியதால் இப்பாடல் பரியாய அணி ஆயிற்று.

பரியாய அணியின் இலக்கணத்தைப் பார்க்கும்போது அதுவும் ஒட்டு அணியும் ஒற்றுமை உடையன போலத் தோன்றும். தான் கருதிய கருத்தை மறைத்தலில் பரியாய அணிக்கும் ஒட்டு அணிக்கும் வேற்றுமை இல்லை. எனினும், ஒட்டு அணி தான் கருதிய கருத்தினைக் கூறாது அதனோடு உவமையாகக் கூடிய பிறிதொரு கருத்தைக் கூறுவது, பரியாய அணி தான் கருதிய கருத்தினைக் கூறாது அதற்கு வேறான பிறிதொரு கருத்தைக் கூறுவது.

உசாத்துணைகள்
------------

1. ↑

வெளி இணைப்புகள்
---------------

* 

| * பா
* உ
* தொ
அணி இலக்கணம் |
| --- |
| பொருள் அணிகள் | 
* அதிசய அணி (உயர்வு நவிற்சி அணி)
* மயக்க அணி
* அவநுதியணி
* ஆர்வமொழியணி (மகிழ்ச்சி அணி)
* இலேச அணி
* உதாத்தவணி
* ஏதுவணி
* ஒட்டணி
* ஒப்புமைக் கூட்டவணி
* ஒழித்துக்காட்டணி
* சங்கீரணவணி
* சமாகிதவணி
* சிலேடையணி
* சுவையணி
* தற்குறிப்பேற்ற அணி
* தன்மேம்பாட்டுரை அணி
* தன்மையணி (தன்மை நவிற்சி அணி, இயல்பு நவிற்சி அணி)
* தீவக அணி
* நிதரிசன அணி (காட்சிப் பொருள் வைப்பு அணி)
* நிரல்நிறை அணி
* நுட்ப அணி
* பரியாய அணி
* பரிவருத்தனை அணி
* பாவிக அணி
* பின்வருநிலையணி (பொருள் பின்வருநிலையணி)
* புகழாப்புகழ்ச்சி அணி
* புணர்நிலையணி
* மாறுபடுபுகழ்நிலையணி
* முன்னவிலக்கணி
* வாழ்த்தணி
* விசேட அணி (சிறப்பு அணி)
* விபாவனை அணி
* விரோதவணி
* வேற்றுப்பொருள் வைப்பணி
* வேற்றுமை அணி

 |  |
| சொல் அணிகள் | 
* அந்தாதி
* எதுகை
* சிலேடை
* பின்வருநிலையணி (சொல் பின்வருநிலையணி)
* மடக்கு
* மோனை

 |
| பிற அணிகள் | 
* இரட்டுறமொழிதல் அணி
* இல்பொருள் உவமையணி
* உயர்வு நவிற்சி அணி
* உருவக அணி
* உவமையணி
* எடுத்துக்காட்டு உவமையணி
* ஏகதேச உருவக அணி
* தன்மை நவிற்சி அணி
* பிறிது மொழிதல் அணி
* வஞ்சப் புகழ்ச்சியணி

 |
வட இலங்கையின் மரபுவழிச் சட்டமான தேசவழமையின்படி '*தேடியதேட்டம்* என்பது, ஒரு ஆணும், ஒரு பெண்ணும் மணம் புரிந்து கொண்டு ஒன்றாக வாழும் காலத்தில் கணவனோ, மனைவியோ சம்பாதித்த சொத்துக்களைக் குறிக்கும். தேசவழமை, இத்தகைய சொத்துக்களை, குறித்த ஆணுக்கோ, பெண்ணுக்கோ அவர்களது முன்னோரிடமிருந்து வரும் சொத்துக்களிலிருந்து வேறுபடுத்துகிறது. இவ்வாறு ஆணுக்கு வரும் சொத்தை *முதுசொம்* எனவும், பெண்ணுக்கு வரும் சொத்தை *சீதனம்* எனவும் தேசவழமை குறிப்பிடுகிறது.

பழைய வழக்கின்படி பெண் கொண்டுவந்த சொத்து அவர்களில் பெண் பிள்ளைகளுக்கும் அவர்கள் வழி வரும் பெண் வாரிசுகளுக்கும் மட்டுமே உரியது. அது போலவே ஆண் கொண்டுவரும் சொத்துக்கு அவர்களுடையை ஆண் பிள்ளைகளும் அவர்களது ஆண் வாரிசுகளுமே உரித்து உடையவர்கள். ஆனால், தேடியதேட்டத்தில் இரு பாலாருக்குமே சம பங்கு உண்டு. ஆனாலும், பெண் பிள்ளைகளுக்குச் சற்றுக் கூடிய பங்கு கொடுப்பதற்கு ஆண் பிள்ளைகள் எப்போதும் சம்மதிக்க வேண்டும் என்கிறது தேசவழமை.

வரைவிலக்கணங்கள்
---------------

தேசவழமை கூறும் *தேடியதேட்டம்* என்பதற்குப் பல வரைவிலக்கணங்கள் முன்வைக்கப்பட்டுள்ளன. 1911 ஆம் ஆண்டு கொண்டுவரப்பட்ட "யாழ்ப்பாண திருமண வாழ்க்கை உரிமைகள் மற்றும் மரபு வாரிசுரிமைச் சட்டம்" இதைப் பின்வருமாறு வரையறுக்கிறது:

1. ஒன்றாக வாழும் காலத்தில் கணவன் அல்லது மனைவி பெறுமதியான விலை கொடுத்துப் பெற்றுக்கொண்ட சொத்து.
2. ஒன்றாக வாழும் காலத்தில் கணவன் அல்லது மனைவியின் சொத்திலிருந்து கிடைக்கும் இலாபம்.
ஆனால், 1947 ஆம் ஆண்டின் 58 ஆம் இலக்கச் சட்டமான யாழ்ப்பாண திருமண வாழ்க்கை உரிமைகள் மற்றும் மரபு வாரிசுரிமைத் திருத்தச் சட்டம், இதை எதிர்மறையான முறையில் வரையறுக்கிறது. இதன்படி, ஒன்றாக வாழும் காலத்தில் வாழ்க்கைத்துணை ஒருவரின் தனியான சொத்தையோ அதன் ஒரு பகுதியையோ பயன்படுத்தாமல், பெற்றுக்கொள்ளப்பட்ட சொத்தையும், அக்காலத்தில் குறிப்பிட்ட வாழ்க்கைத் துணைவரின் சொத்திலிருந்து கிடைக்கும் இலாபத்தையும் தவிர்த்த எதுவும் தேடியதேட்டமாகக் கொள்ளப்படமாட்டாது. 

தேசவழமையின்படி, ஒன்றாக வாழும் காலத்தில் கணவன் அல்லது மனைவியின் தனியான சொத்துக்களை விற்று வாங்கிய சொத்துக்களையும் தேடியதேட்டமாகக் கருதமுடியும். ஆனால், 1947 ஆம் ஆண்டின் திருத்தச் சட்டத்தின் மூலம் இவ்வாறு வாங்கப்பட்ட சொத்துக்கள் தேடியதேட்டத்துள் சேராது என்பது தெளிவாக்கப்பட்டுள்ளது.

அடிக்குறிப்புகள்
----------------

1. ↑  பத்மநாதன், சி. *இலங்கைத் தமிழர் தேச வழமைகளும் சமூக வழமைகளும்*, குமரன் புத்தக இல்லம், கொழும்பு, 2002. பக். 85.
**முஹாரக் கவர்னரேட்** (*Muharraq Governorate*, அரபு மொழி: محافظة المحرق‎, romanized: *Muḥāfaẓat al-Muḥarraq* ) என்பது பகுரைனின் நான்கு ஆளுநரகங்களில் ஒன்றாகும். இது இப்போது அல் முஹாரக் நகராட்சியுடனும், முஹாரக் தீவுடன், வெளிப்புற தீவுகளுடன் இணைந்து விரிவாக உள்ளது. அந்த தீவின் தெற்கு முனையில் உள்ள முன்னாள் நகராட்சியான அல் ஹட்டினும் இதில் அடங்கும்.

முஹாரக்கின் மையத்தில் இராச்சியத்தின் மிகப் பழமையான சில குடியிருப்புப் பகுதிகள் உள்ளன. அவற்றில் பல வெளிநாட்டுத் தொழிலாளர்களுக்கு அவற்றின் பகுரைன் உரிமையாளர்களால் வாடகைக்கு விடப்பட்டுள்ளன. இங்கு ஷேக் ஈசா பின் அலி ஹவுஸ், சியாடி ஹவுஸ், காற்றுக் கோபுரங்கள், பிரபலமற்ற பால்கன் சிலை, பத்திரிகையாளர் அப்துல்லா அல் சயீத் ஹவுஸ், அராத் கோட்டை உள்ளிட்டவையாக நகரத்தின் நெரிசலான பாதைகளில் வரலாற்று ஆர்வமுள்ள பல கட்டிடங்கள் உள்ளன .

இந்த வரலாற்று இடங்களை சுற்றுலா தலங்களாக மாற்றுவதற்கு போதுமான நிதி ஒதுக்கப்படவில்லை என்று அரசாங்கத்தின் மீது குற்றம் சாட்டப்பட்டுள்ளது.

முஹாரக் தீவு பஹ்ரைன் பன்னாட்டு வானூர்தி நிலையத்தின் தளமாகவும் உள்ளது, இருப்பினும் உள்ளூர் அசலா எம்.பி இதை இடமாற்றம் செய்ய கோரிக்கை விடுத்துள்ளார். ஏனெனில் வானூர்திகள் தரையிறங்கும்போதும், புறப்படும்போதும் ஏற்படும் ஒலிமாசு உள்ளூர்வாசிகளுக்கு ஒரு தொந்தரவாக உள்ளது என்றார்.

குறிப்புகள்
-----------

1. ↑  Muharraq Governor stresses keenness to optimise services | DT News Bahrain - April 2, 2016
2. ↑  "காப்பகப்படுத்தப்பட்ட நகல்". 2018-07-22 அன்று மூலம் பரணிடப்பட்டது. 2020-12-30 அன்று பார்க்கப்பட்டது.
3. ↑  "Although Muharraq has a lot to offer to tourists, how can we attract them if most of our traditional sites are in crowded areas?" "காப்பகப்படுத்தப்பட்ட நகல்". 2007-03-11 அன்று மூலம் பரணிடப்பட்டது. 2020-12-30 அன்று பார்க்கப்பட்டது.
**பரிதாபாது அனல் மின் நிலையம்** *(Faridabad Thermal Power Station)* இந்தியாவின் தலைநகரமான தில்லி மாநகருக்கு 30 கிலோமீட்டர் தொலைவிலுள்ள தொழிற்சாலை நகரம் பரிதாபாத்தில் அமைந்துள்ளது. நிலக்கரியை எரிபொருளாகப் பயன்படுத்தும் இம்மின்னுற்பத்தி நிலையத்தை அரியானா மின்னுற்பத்திக் கழக நிறுவனம் நிர்வகிக்கிறது.

பரிதாபாது அனல் மின் நிலையத்தில் மொத்தமாக 180 மெகாவாட் மின்னுற்பத்தி செய்யக்கூடிய மூன்று மின்னுற்பத்தி அலகுகள் (3X60 மெகாவாட்) அமைந்துள்ளன. திட்டம் தொடங்கப்பட்டு நீண்ட காலமாகிவிட்ட காரணத்தால் முதல் மற்றும் மூன்றாவது அலகுகள் படிப்படியாகச் செயலிழந்து விட்டன. தற்சமயம் இரண்டாவது அலகு மட்டும் தொடர்ந்து செயல்பட்டு வருகிறது

நிறுவப்பட்ட ஆற்றலளவு
--------------------

| நிலை | அலகு எண் | நிறுவப்பட்ட ஆற்றலளவு(மெ.வா) | ஆரம்ப நாள் | தற்போதைய நிலைமை |
| --- | --- | --- | --- | --- |
| நிலை I | 1 | 60 | 1974 | செயல்படவில்லை |
| நிலை I | 2 | 60 | 1976 | செயல்படுகிறது |
| நிலை I | 3 | 60 | 1981 | செயல்படவில்லை |
|

மேற்கோள்கள்
-----------

1. ↑  "Deenbandhu Chhotu Ram Thermal Power Plant". Haryana Power Generation Corporation Limited. 2012-03-10 அன்று மூலம் பரணிடப்பட்டது. 2012-04-10 அன்று பார்க்கப்பட்டது.

இவற்றையும் காண்க
----------------

* தீனபந்து சௌட்டுராம் அனல் மின் நிலையம்
* பானிபட் அனல் மின் நிலையம் 1
* பானிபட் அனல் மின் நிலையம் 2
* இராசீவ்காந்தி அனல் மின் நிலையம்
2000 டாட்டா இண்டிகா
**டாட்டா இண்டிகா** (**Tata Indica**) என்பது 1998 ஆண்டு இந்திய நிறுவனமான டாட்டா மோட்டார்ஸ் நிறுவனத்தால் அறிமுகப்படுத்தப்பட்ட ஒரு சிறியவகை மகிழ்ந்து ஆகும். டாட்டா மோட்டார்சின் தயாரிப்பில் வெளிவந்த முதல் மகிழுந்துவான இது இந்தியாவில் வாடகைத் தானுந்துப் பயன்பாட்டுக்காகப் பெரிதும் விரும்பி வாங்கப்பட்டதும் ஆகும். 2008 ஆகத்து வரை, 910,000 க்கும் அதிகமான அலகுகள் தயாரிக்கப்பட்டு இவ்வாகனங்களின் எண்ணிக்கை, 1.2 மில்லியனை நெருங்கியது. இண்டிகாவின் வருடாந்திர விற்பனை 2006-07 ஆம் ஆண்டில் 144,690 அலகுகளாக இருந்தது. 2009 ஆம் ஆண்டு சூலை மாதத்தில், இண்டிகாவின் மாத விற்பனை சுமார் 8000 அலகுகள். இந்த மகிழுந்துகள் 2004 ஆம் ஆண்டின் பிற்பகுதியிலிருந்து ஐரோப்பா மற்றும் ஆபிரிக்க நாடுகளுக்கு ஏற்றுமதி செய்யப்பட்டன.. 2018 ஏப்ரல் முதல் இந்த மகிழுந்து தயாரிப்பு நிறுத்தப்பட்டுவிட்டது.  இதற்கான முன்பதிவு குறைந்துபோனதே இதற்கு காரணம் ஆகும்.

வரலாறு
------

1998 ஆம் ஆண்டு திசம்பர் 30 ஆம் தேதி டாட்டா மோட்டார்ஸ் (முன்னர் டெல்கோ என அழைக்கப்பட்டது) முழுவதும் இந்திய தொழில்நுட்பத்தில் தயாரிக்கப்பட்ட மகிழுந்து என்ற பெருமையுடன் டாட்டா இண்டிகாவை அறிமுகப்படுத்தியது: 1999 இல் இது வெளிவந்த ஒரு வாரத்திற்குள், 115,000 வண்டிகளுக்கான கேட்புகளை நிறவனம் பெற்றது. இரண்டு ஆண்டுகளுக்குள், இண்டிகா சந்தையில் முதலிடத்தைப் பிடித்தது.[]

மேற்கோள்கள்
-----------

1. ↑  "Archived copy". 22 November 2011 அன்று மூலம் பரணிடப்பட்டது. 2012-01-31 அன்று பார்க்கப்பட்டது.CS1 maint: archived copy as title (link)
2. ↑  Express News Service (28 August 2008). "All-new Indica rolled out in city". *The Indian Express*. 29 September 2012 அன்று மூலம் பரணிடப்பட்டது. 10 December 2010 அன்று பார்க்கப்பட்டது. More than one of `|author=` மற்றும் `|last=` specified (உதவி)
3. ↑  "Tata Motors sales jump 18 pc in July". *The Economic Times*. 3 August 2009. 10 December 2010 அன்று பார்க்கப்பட்டது.
4. ↑  Tata discontinues the Indica eV2 and Indigo eCS
5. ↑  "விடைபெறுகிறது டாடா `இண்டிகா'". *கட்டுரை*. தி இந்து தமிழ். 28 மே 2018. 1 சூன் 2018 அன்று பார்க்கப்பட்டது.
6. ↑  "Rearview". Tata Motors. 26 April 2010. 6 December 2010 அன்று மூலம் பரணிடப்பட்டது. 10 December 2010 அன்று பார்க்கப்பட்டது.
**சர் ஆல்பியன் ராஜ்குமார் பானர்ஜி (Sir Albion Rajkumar Banerjee)** (1871 அக்டோபர் 10 – 1950 பிப்ரவரி 25) இவர் 1907 முதல் 1914 வரை கொச்சியின் திவானாகவும், 1922 முதல் 1926 வரை மைசூர் இராச்சியத்தின் திவானாகவும், 1927 முதல் 1929 வரை காஷ்மீரின் பிரதமராகவும் பணியாற்றிய ஒரு இந்திய அரசு ஊழியரும் மற்றும் நிர்வாகியுமாவார்.

ஆரம்பகால வாழ்க்கை மற்றும் கல்வி
-------------------------------

ஆல்பியன் பானர்ஜி 1871 அக்டோபர் 10 அன்று இங்கிலாந்தின் தென்மேற்கு பகுதியில் உள்ள ஒரு நகரமான பிரிஸ்டலில் ஒரு பெங்காலி பிரம்ம குடும்பத்தில் பிறந்தார். இவர் கொல்கத்தா அருகே உள்ள பராநகரைச் சேர்ந்த பிரபல சமூக சீர்திருத்தவாதியும் தொழிலாளர் ஆர்வலருமான சசிபாதா பானர்ஜி மற்றும் அவரது மனைவி ராஜ்குமாரி பானர்ஜி ஆகியோரின் மகனாவார். பொதுச் சபை நிறுவனத்தில் படித்த இவர் கொல்கத்தா பல்கலைக்கழகத்தில் பட்டம் பெற்றார். பின்னர் ஆக்சுபோர்டில் உள்ள பல்லியோல் கல்லூரியில் முதுகலைப் பட்டம் பெற்றார்.

திருமணம்
--------

இந்திய ஆட்சிப் பணியில் சேர்ந்த 7 வது இந்தியரான சர் கிருஷ்ணா கோவிந்த குப்தாவின் மகள் நளினி குப்தாவை மணந்தார்.

தொழில்
------

### நிர்வாகி

இவர் 1894 இல் இந்திய ஆட்சிப்பணித் தேர்வுகளை முடித்து, சென்னை மாகாணத்தில் உதவி ஆட்சியராக நியமிக்கப்பட்டார்.

### அரசியல்

மே 1907 இல் கொச்சியின் திவானாக பானர்ஜி நியமிக்கப்பட்டு 1914 வரை பணியாற்றினார். அங்கு பணிபுரிந்த காலத்தில் *தி கொச்சின் ஸ்டேட் மான்யுவல்* என்ற கையேட்டை அறிமுகப்படுத்தினார்.

திவான் விசுவேஸ்வரய்யாவின் கீழ் இவர் மைசூரில் அமைச்சராக சேர்ந்தார். விசுவேஸ்வரயா திவான் பதவியை விட்டு விலகிய பின்னர், திவான் எம். காந்தராஜ் அர்சின் கீழ் முதல் உறுப்பினர் ஆனார். ஆனால் எம். காந்தராஜ் உர்சின் உடல்நலக்குறைவு காரணமாக, இவர் மைசூர் சேவையை முன்பே விட்டிருப்பார். ஆனால் அவர் ராஜினாமா செய்ததால் இவர் திவானாக முடிந்தது. இவர் 1922-26 க்கு இடையில் மைசூர் திவானாக பணியாற்றினார். இந்தச் சமயத்தில் இவர் 1924 காவிரி ஒப்பந்தத்தில் கையெழுத்திட்டார்.

1927 இல் காஷ்மீர் பிரதமராக நியமிக்கப்பட்டார். டோக்ரா வம்சத்தில் பதவிக்கு வந்த பிந்தையவர்களின் ஆடம்பரமான வாழ்க்கை முறை குறித்த வேறுபாடுகளைத் தொடர்ந்து, 1929 ஆம் ஆண்டில் இவர் தனது பதவியை ராஜினாமா செய்தார். இது ஒரு ஏழை மக்களால் நீடித்தது. அவர் எழுதியது:

மேற்கோள்கள்
-----------

1. ↑  Somerset Playne; J. W. Bond; Arnold Wright (2004) [1914]. *Southern India: its history, people, commerce, and industrial resources*. Asian Educational Services. பக். 372.
2. ↑  Achyutha Menon (1911). *Cochin State Manual*. Cochin State.

குறிப்புகள்
-----------

* *Who's who – India*. Tyson & Co. 1927. பக். 14.

| ஆளுமைக் கட்டுப்பாடு இதை விக்கித்தரவில் தொகுக்கவும் |
| --- |
| பன்னாட்டு | 
* ISNI
* VIAF
* WorldCat

 |
| தேசிய | 
* Israel
* United States

 |
| மற்றவை | 
* IdRef

 |
**ஆல்பா செல்கள்** (*Alpha cells*) பொதுவாக **α-செல்கள்** (*α-cells*) கணையத்தின் திட்டுகளில் (islets) உள்ள நாளமில்லா செல்களில் உள்ளன. இவை மனிதனின் கணையத்தின் மூலம் இரத்தத்தில் குளுக்கோஸ் அளவை உயர்த்தும் பெப்டைட் நாளமில்லா சுரப்பு குளுக்கோகனை உருவாக்கும் திட்டு செல்களை 20% வரை உண்டாக்குகின்றன.

பணிகள்
------

குளுக்கோஸ் அளவை உயர்த்துவதற்காக, குளுக்கோகன்கள், ஹெபடோசைட்டுகள் (கல்லீரல் செல்கள்) மற்றும் வேறு சில செல்களை (எ.கா. சிறுநீரக செல்கள்) ஏற்பிகளுடன் இணைக்கப் பயன்படுகின்றன. இந்தச் செயலால் கிளைகோஜென் பாஸ்போரிலேஸ் என்ற நொதி துாண்டப்பட்டு ஹெபோடோசைட்டின் உள்ளே கிளைக்கோசன் குளுக்கோஸாக மாறுகிறது.  இந்த செயல்முறை கிளைக்கோஜன் பகுப்பு என்று அழைக்கப்படுகிறது. வளைவாழ் விலங்குகளில், திட்டுகளின் புறப்பரப்பில் ஆல்ஃபா செல்கள் அமைந்திருக்கின்றன, ஆனால் மனிதர்களில் இக்கட்டமைப்பு பொதுவாக குறைவான ஒழுங்கமைவுடன் காணப்படுவதோடு கணையத்திட்டுகளின் உள்ளே ஆல்பா செல்கள் ஆங்காங்கே காணப்படுகின்றன. ஒரு எலக்ட்ரான் நுண்ணோக்கி மூலம் பார்க்கும்போது, ஆல்பா செல்கள், பெரிய அடர்த்தியான மைய மற்றும் ஒரு சிறிய வெள்ளையான உறையுடன் காணப்படுகின்றன.

வெளி இணைப்புகள்
---------------

* மெஷ் *Pancreatic+alpha+cells*

மேற்கோள்கள்
-----------

1. ↑  Kerr, J B (2000). *Atlas of functional histology*. Uk: Mosby. பக். 309. பன்னாட்டுத் தரப்புத்தக எண்:0-7234-3072-1.
**கல்பாக்கம் அணுக்கரு மீள்உருவாக்கு நிலையம்** (*Kalpakkam Atomic Reprocessing Plant*) கல்பாக்கத்தில் இந்திரா காந்தி அணு ஆராய்ச்சி மையத்தில், இந்திய அணுக்கரு வல்லுனர்கள் வடிவமைத்து அமைத்த அணுக்கரு எரிபொருளை மீள்உருவாக்கும் நிலையத்தைக் குறிப்பதாகும்.‎ இந்த நிலையம் ஆண்டொன்றிற்கு 1000 டன் புளுத்தோனியம் தனிமத்தை மீள்உருவாக்கும் திறன் கொண்டதாகும். இந்த ஆலையின் வடிவமைப்பு பல புதுமையான செயல்பாடுகளையும், புதிய தொழில் நுட்பங்களையும், நவீன சிறப்பியல்புகளையும் கொண்டதாகும். எடுத்துக்காட்டாக, அதிக வெப்பத்தில் செயல்படும் கலன்களுக்கான கலப்பின பராமரிப்பு வசதிகள் (hybrid maintenance concept) முதன் முறையாக இங்கு செயல்பட்டது. இதற்காக அஞ்சற்கருவிக் கையாளுவிகள் (servo-manipulators) வடிவமைத்து உருவாக்கி, பின்னர் அதைப் பொருத்தினார்கள். பல பொறியியல் ஒதுக்கீடுகள் (engineered provisions) அமைக்கப்பெற்றது. இவற்றின் காரணமாக இந்நிலையத்தின் செயல்பாட்டுக்காலம் மேலும் நீடிக்கவும் இது வழி வகுத்தது. இந்த நிலையம் சென்னை அணுமின் நிலையத்தில் இருந்தும், வேக ஈனுலையில் இருந்தும் கழிவுப்பொருளாக வெளியேறும் எரிபொருளை மீள்உருவாக்க வல்லது. உலகிலேயே முதல் முறையாக இந்நிலையத்தில் தான் அதிக அளவில் கதிர்வீச்சேற்றப் பொருட்கள், குறிப்பாக கார்பைடு கலந்த அணுஉலை எரிபொருள் கொண்ட கழிவுகள் மீள் உருவாக்கப்படுகின்றன.

மேற்கோள்கள்
-----------

1. ↑  IGCAR
2. ↑  ^ '
3. ↑  ^

| * பா
* உ
* தொ
இந்தியாவில் அணுசக்தி |
| --- |
| அணுமின் நிலையங்கள் | கைகா **·** ஹெச். பி. என். ஐ **·**  கக்ரபார் **·**  கூடங்குளம் **·**  கல்பாக்கம் **·**  கோட்டா **·**  தாராப்பூர்  **·**  நரோரா  |
| அணு ஆராய்ச்சி | பார்க் **·**  சைரஸ் **·**  துருவா  **·**  கமினி **·**  இந்திரா காந்தி அணு ஆராய்ச்சி மையம் (IGCAR) **·**  பிளாசுமா ஆராய்ச்சி நிறுவனம் **·**  கனநீர் வாரியம் **·**  வேறுபடு ஆற்றல் சுழல்முடுக்கி மையம் **·**  கல்பாக்கம் அணுக்கரு மீள்உருவாக்கு நிலையம் |
| அமைப்புகள் | இந்திய அணுசக்திப் பேரவை **·**  அணுசக்தி கட்டுப்பாட்டு வாரியம்(AERB) **·**  அணு சக்தித்துறை **·**  இந்திய அணுசக்திக் கழகம் **·**  இந்திய கதிரியக்க ஓரிடத்தனிம தொழிநுட்ப வாரியம்  **·**  பாவினி  **·**  அணு ஆற்றலுக்கு எதிரான மக்கள் போராட்டம் |
| அணுகுண்டு சோதனைகள் | சிரிக்கும் புத்தர் **·** சக்தி நடவடிக்கை |
| ஏனைய தலைப்புகள் | இந்திய ஆற்றல் கொள்கை **·**  இந்திய அமெரிக்க உடன்பாடு  **·**  மூன்று கட்டத் திட்டம் **·**  விரிவாக்கத் திட்டங்கள் |
| இந்தியாவின் மின்சாரத்துறை **·**  இந்தியாவின் காற்றுத் திறன் துறை **·**  இந்தியாவின் சூரிய ஆற்றல் துறை |
*கருத்தரித்த பெண்ணின் கல்*
**கருத்தரித்த பெண்ணின் கல்** (*Stone of the Pregnant Woman*) அல்லது **தெற்குக் கல்** என்பது லெபனானின் பால்பெக் எனும் இடத்திலுள்ள உரோமானிய ஒற்றைக்கூறு ஆகும். இதன் அருகில் மற்றொரு பண்டைய கற்றொகுதியும் சேர்ந்து, வெட்டப்பட்டவற்றிலேயே பாரிய ஒற்றைக்கூறாக உள்ளது. இரண்டு கட்டிடத் தொகுதிகள் உரோமன் கோயில் வளாகத்தின் அருகில் இருப்பதற்காக, மேலதிக முக்கற்களாகச் செய்யப்பட்டிருக்கலாம்.

பெயர்
-----

இப்பெயருக்குப் பின்னால் பல கதைகள் உள்ளன. கருத்தரித்த பெண் ஒருவர் பெரும் கல்லை நகர்த்துவது எப்படி என்று தனக்குத் தெரியும் என்றும் தன் பிள்ளைப்பேறு வரைக்கும் உணவளிக்கும்படியும் பால்பெக் ஊர் மக்களை நம்பச் செய்ததால் அவ் ஒற்றைக்கூறுக்கு அப்பெயர் வந்ததென ஒரு சாரார் கூறுகின்றனர். மற்றொரு சாரார் கருத்தரித்த ஜின்கள் (*தொன்மவியல் உயிரினம் - இசுலாமிய நம்பிக்கை*) கல்லை வெட்டி நகர்த்தும் வேலையில் அமர்த்தப்பட்டதால் அப்பெயர் வந்ததெனக் கூறுகின்றனர். கல்லினைத் தெடும் பெண்ணின் கருவுதலை அதிகரிக்கும் அனுபவம் ஏற்படும் என்ற நம்பிக்கையினை அப்பெயர் பிரதிபலிக்கிறது என்று வேறு சிலர் கூறுகிறார்கள்.

உசாத்துணை
---------

1. ↑  Adam, Jean Pierre; Anthony Mathews (1999). *Roman Building: Materials and Techniques*. Routledge. பக். 35. பன்னாட்டுத் தரப்புத்தக எண்:978-0415208666.
2. ↑  Ruprechtsberger 1999, ப. 12f.
3. ↑  Hanauer, James Edward (1907). *Folk-lore of the Holy Land: Moslem, Christian and Jewish*. Duckworth & Company. பக். 74–.. பார்த்த நாள்: 12 March 2013.
4. ↑  Doyle, Paul (2012-03-01). *Lebanon*. Bradt Travel Guides. பக். 213–. பன்னாட்டுத் தரப்புத்தக எண்:9781841623702.. பார்த்த நாள்: 12 March 2013.

வெளி இணைப்பு
------------

* பொதுவகத்தில் Stone of the Pregnant Woman தொடர்பாக ஊடகக் கோப்புகள் உள்ளன.
**கல்ப் நியூஸ்**  (en:Gulf News தமிழில் - வளைகுடா செய்தி) ஐக்கிய அரபு எமிரேட்ஸின்,துபாயிலிருந்து 1978 ஆம் ஆண்டு முதல் வெளியிடப்பட்டு வரும் ஒரு ஆங்கில தினசரி செய்தித்தாள். தற்போது ஐக்கிய அரபு எமிரேட் முழுவதும் மற்றும் பிற பாரசீக வளைகுடா நாடுகளிலும் விநியோகிக்கப்படுகிறது. இதன் இணையதள பதிப்பு 1996 ஆம் ஆண்டில் துவங்கப்பட்டது.

வரலாறு
------

கல்ப் நியூஸ் 30 செப்டம்பர் - 1978 ஆண்டில் அமீரக தொழிலதிபர் அப்துல் வஹாப் கலாதாரியால் சிறுபத்திரிகை வடிவத்தில் துவங்கப்பட்டது. இதன் அலுவலகம் துபாய் விமான நிலைய சாலையில் அப்பொழுது அமைந்திருந்தது. 

நவம்பர் 1984 இல், அமீரகத்தின் மூன்று தொழிலதிபர்கள், இந்நிறுவனத்தினை வாங்கி அல் நிஸ்ர் என்ற பதிப்பகத்தை உருவாக்கினர். நாளிதழின் புதிய உரிமையாளர்கள் ஒபைத் ஹுமைத் அல் தாயிர், அப்துல்லா அல் ரோஸ்தாமணி மற்றும் ஜுமா அல் மஜித். புதிய உரிமையாளர்களின் கீழ், கல்ப் நியூஸ் (வளைகுடா செய்திகள்) 10 டிசம்பர் 1985 இல் மீண்டும் துவங்கப்பட்டு பொதுமக்களுக்கு இலவசமாக விநியோகிக்கப்பட்டது. பிப்ரவரி 1986 முதல் ஒரு திர்ஹத்திற்க்கு விற்பனை செய்யப்பட்டு வருகின்றது.

பிற நாடுகளில்
-------------

1986 இல் புதிய வளாகத்திற்குச் சென்ற பிறகு, செய்தித்தாள்களை பிற வளைகுடா நாடுகளுக்கு விநியோகிக்கத் தொடங்கின: செப்டம்பர் 1987 முதல் பகுரைனிலும், ஏப்ரல் 1989 முதல் ஓமனிலும், மார்ச் 1989 முதல் சவுதி அரேபியாவிலும், ஏப்ரல் 1989 முதல் [[கத்தார்|கத்தாரிலும், ஆகஸ்ட் 1988 முதல் பாகிஸ்தானிலும் விநியோகிக்கப்பட்டு வருகின்றது. அதன் வாசகர்களுக்கு சிறந்த உள்ளூர் கவரேஜ் வழங்குவதற்காக, வளைகுடா செய்தி பல்வேறு பணியகங்களைத் திறந்தது: அபுதாபி பணியகம் 1982 இல் திறக்கப்பட்டது; ஜனவரி 1988 இல் பகுரைன் பணியகம், 1989 இல் ஓமன் பணியகம், ஆகஸ்ட் 1990 இல் மணிலா பணியகம், 1994 இல் அல் ஐன் பணியகம், மே 1995 இல் சார்ஜா அமீரகம் பணியகம் நவம்பர் 1995 இல்புதுடெல்லி பணியகம் திறக்கப்பட்டு செயல்பட்டு வருகின்றது.

மேற்கோள்கள்
-----------

1. ↑  "The History of Gulf News". *gulfnews.com*. 2015-05-11 அன்று மூலம் பரணிடப்பட்டது. 2019-07-24 அன்று பார்க்கப்பட்டது.
2. ↑  "Gulf News prepares to mark four decades as a regional media leader". *Gulf News*. Dubai: Al Nisr Publishing. 8 September 2018. 24 July 2019 அன்று பார்க்கப்பட்டது.